Papersnake/gushiwen huggingface dataset:
西村
陆游（宋代）

乱山深处小桃源，往岁求浆忆叩门。
高柳簇桥初转马，数家临水自成村。
茂林风送幽禽语，坏壁苔侵醉墨痕。
一首清诗记今夕，细云新月耿黄昏。
华严院
黄彦平（宋代）

懒病寻幽意已忘，兹辰得与步同冈。
一声啼鸟唤愁醒，百尺游丝惹恨长。
沙际旋供随意绿，雪馀何物反魂香。
江南春色风如此，谁作新诗为发扬。
田家四时
梅尧臣（宋代）

荒村人自乐，颇足平生心。
朝饭露葵熟，夜舂云谷深。
采山持野斧，射鸟入烟林。
谁见秋成事，愁蝉复怨碪。
四用韵十首
杨公远（宋代）

探梅时节近，春小已秋余。
饭足农家乐，年丰史笔书。
篱隈眠趼栗，池浅立舂锄。
对景閒吟句，风骚没笋蔬。
夏日登鹤岩偶成
戴叔伦（唐代）

天风吹我上层冈，露洒长松六月凉。

愿借老僧双白鹤，碧云深处共翱翔。
七十自寿 其三
林纾（清代）

不留宿孽累儿孙，不向情田种爱根。绮语早除名士习，画楼宁负美人恩。

世惟解事方循分，行果知难敢放言。心折竹溪名父子，从他闽洛溯渊源。
三月望日楼居火后示大儿佩璜
徐德音（清代）

高楼一炬委荒芜，补屋何从更买珠。酿酒已无田种秫，打门犹有吏催租。

昼操薪桂慵拈笔，夜对缸花学辟纑。尽付郁攸无长物，舟居陆处总艰虞。
暮春过洪氏汝曲小园
梅尧臣（宋代）

三月花已休，闲来羡丛薄。
河回地势偏，雨入滩声恶。
绿草旋抽心，青梅犹带萼。
主人归未归，谁省曾游乐。
中秋夜待月不见一首
韦骧（宋代）

中秋待月异寻常，桂魄如何特晦藏。疑是天心忌盈满，故将云晦蔽辉光。

徬徨注目瞻霄汉，冷落呼灯照豆觞。须记今宵有馀恨，明年此会莫轻忘。
淮上杂诗三首 其三
宗臣（明代）

世人重结交，纷纭骋路衢。贵者日以近，贱者日以疏。

嗟哉漂母心，乃与世人殊。壮士困风尘，谁为识雄图。

况乃饥寒色，一饭立相呼。一饭何足言，感此心区区。

千金以相赠，华名照四隅。何世无英雄，按剑疑投珠。

瞻彼垂纶者，泪下连衣裾。
尖头麻蛰
徐渭（明代）

身轻宜歇草，头锐欲钻螺。正苦毛锥乏，如侬太软何。
老农
刘子翚（宋代）

山前有老农，给我薪水役。
得钱径沽酒，醉卧山日夕。
忘形与之语，妙理时见益。
志士多隐沦，欲言惭未识。
戏谢漕食豆粥
李复（宋代）

石泉清甘出山麓，瓦釜贮泉烹豆粥。
太行苦雾朝塞门，相与持杯煖寒腹。
集仙学士著绣衣，瑞节前驱光照玉。
入境风生三十州，高廪临边溢红粟。
公台深静兵卫严，部吏趋承冠履肃。
剪毛胡羊小耳肥，列瓮酿香浮螘绿。
尽嫌豪侈彻丰俎，坐刻黳煤温冻足。
拥炉招客学僧禅，争听敲鱼醒睡目。
太师论诗歌蟋蟀，千载遗音流晋曲。
何曾方丈裂饼多，武子琉璃蒸乳熟。
只知齿颊快芳羶，岂料年龄愁嗜欲。
但能举钵压饥肠，便觉古风亲土俗。
君不见锦帐咋地石季伦，又不见冰澌渡河刘文叔。
灶间燎湿困滹沱，席上争先出金谷。
岂惟暂饱济艰难，犹贵速成胜珠玉。
昔人不愿五侯鲭，今我何知九鼎肉。
杜陵春晚把锄归，常喜朝盘堆苜蓿。
莫嗟粗粝百年飧，且免祸盈鬼瞰屋。
长干竹枝 其二
姚范（清代）

白门乌帽是侬良，生是南人嫁北商。羊酪胡葱都不爱，碧瓯亲注火前香。
念奴娇（小饮江亭有作）
赵长卿（宋代）

夕阳低尽，望楚天空阔，稀星帘幕。暮霭横江烟万缕，照水参差幕阁。两两三三，幕前归鹭，飞过栏干角。霜风何事，绕檐吹动寂寞。

消散我已忘机，而今百念，灰了心头火。对酒当歌浑冷淡，一任他懑嗔恶。松竹园林，柳梧庭院，自有人间乐。闲云休问，去来本是无著。
访欧桢伯道馆
黎邦琰（明代）

白首尚为郎，相看气益扬。文谁同大雅，酒或似东方。

紫阙星辰近，青箱日月长。避喧君自得，不是学空王。
吴通判挽词
楼钥（宋代）

一死交情见，乡评重此翁。
素车奔夕梦，绣被落天风。
身任朋僚责，心忘尺雨功。
毋书卓行传，非介亦非通。
五亩园十八题为姚举人作 其八 书画舫
徐庸（明代）

君家书画舫，长压镜中天。泛泛清溪上，人疑海岳仙。
奉和对海红花见寄之什
李至（宋代）

春风仙杏枝，倏忽吹成果。
暮雨牡丹苞，凄凉飘去我。
独有海红花，一丛千万朵。
深似猩血染，香於麝脐破。
繁压玉栏霞，红烧翠鬟火。
俗呼锦被堆，又有何不可。
仆射多才情，新停济川舸。
闲绕复相思，醉袖花边嚲。
吟成数十字，字字明珠颗。
鱼目辄还公，莫笑轻酬么。
泊马公岭
徐玑（宋代）

维舟拂晓步平沙，晚泊云根第一家。
新取菜蔬沾野露，旋编篱落带山花。
门前相对青峰小，屋后流来白水斜。
可爱山翁无一事，藤墙西畔看蜂衙。
再赠束孝先
王令（宋代）

玉缺见不挠，剑折佑真刚。
张目不见心，人固未易量。
念我未知子，徒知外观望。
安识子所怀，赤日包白光。
去去终我身，两两无想忘。
纵予道路忧，骨尚付子藏。
试墨三首
陈著（宋代）

兔毫染上何妨浅，蝉翼写来可放轻。
为爱淡中多酝藉，却嫌浓处太分明。
题李先生隐居
张方平（宋代）

金丹一指自崆峒，便控飞轮驾赤龙。况是曾居小有洞，更应不在易迁宫。

紫文宝诀三元秘，皇象灵符二景通。却恨劳生闻道晚，九还未就已衰翁。
路上花
徐照（宋代）

富女易生骄，贫女难保节。
殷勤路上花，行人意先折。
渔隐图诗为程子纯赋
杜本（元代）

山下白云缥缈，水边红树依稀。信有桃源深处，渔人今亦忘归。
汉中兵宪王斯进讨贼有功寄赠
谢榛（明代）

星子山头杀气生，可怜蜀盗废春耕。
皇天何意干戈扰，人日多寒军旅行。
檄出汉中鸦作阵，角吹岭上马嘶声。
谁知缓急兵家术，八月铙歌返旆旌。
和沈参军招友生观芙蓉池
温庭筠（唐代）

桂栋坐清晓，瑶琴商凤丝。况闻楚泽香，适与秋风期。

遂从棹萍客，静啸烟草湄。倒影回澹荡，愁红媚涟漪。

湘茎久鲜涩，宿雨增离披。而我江海意，楚游动梦思。

北渚水云叶，南塘烟雾枝。岂亡台榭芳，独与鸥鸟知。

珠坠鱼迸浅，影多凫泛迟。落英不可攀，返照昏澄陂。
沙丘城下寄杜甫
李白（唐代）

我来竟何事，高卧沙丘城。
城边有古树，日夕连秋声。
鲁酒不可醉，齐歌空复情。
思君若汶水，浩荡寄南征。
过平公桥
杨万里（宋代）

高岸行成路，清渠淡不波。
荇花深似菊，芡叶皱於荷。
闻道新桥好，还成带雨过。
如何平氏店，宿处不逢他。
登山曲
曹勋（宋代）

礼崇丘，陟重巘。
省风俗，绵宇县。
集纷埃，郁葱倩。
顾秦雍，审伊洛。
集前人，肇经度。
保鸿名兮隆德声，陋崇高於群岳。
赞三十六祖颂 其二十一
释印肃（宋代）

婆修盘头尊，曾礼大光明。以杖画佛面，悔过复天真。
识病
卢若腾（明代）

稚子爱弄影，翻为影所弄；凡事因应间，亦如形影动。

影虽有起灭，形本无迎送；寂感皆自然，体用并空洞。

一念涉安排，诸缘齐斗鬨；说与才智人，须识此病痛。
雨晴望青山
周紫芝（宋代）

世间尤物如异人，青山不入诸山群。晚来浓翠欲成滴，雨后数鬟高切云。

人言兹山下埋玉，太白祠扉落岩谷。至今樵牧无斧斤，馀润油然归草木。

往岁小生来酹公，秋山未霜叶尚绿。是时落日在屋梁，彷佛如照公眉目。

今我不乐湖水滨，青山到眼无朝昏。更欲再拜望拱木，公已乘鸾上天门。

帝乡渺渺不知处，谁能为我招清魂。死生夜旦何足道，不敢复作湘累文。
和仁仲春日十绝
胡寅（宋代）

气浃高深物物苏，问言还有欠春无。
桃红李白犹閒事，麟凤庆来瑞此都。
晓起
程俱（宋代）

鱼鼓铿铿惊睡昏，披衣兀坐了无言。扫除浮念都灰冷，紫府昆崙寄默存。
偈颂一百二十三首 其八十
释崇岳（宋代）

今朝五月五，粗言及细语。会得也寻常，不会超佛祖。
八月十五夜月
舒岳祥（宋代）

引夜十分月，年时中半秋。
华夷同一照，今古几多愁。
颢气横空白，天光际海浮。
儿时读书处，桂子落岩幽。
送郑景望二首 其二
叶适（宋代）

江左诸贤尽凋落，迩来名字未深知。愿公年德加前辈，救世勋庸莫后时。

国重四维人建立，天还一统道藩篱。弥纶康济何曾极，自古忠臣不远期。
临江仙（会黄魁）
洪适（宋代）

北斗南头云送喜，人间快睹魁星。向来平步到蓬瀛。如何天上星，来佐海边城。

方伯娱宾香作穗，风随歌扇凉生。且须滟滟引瑶觥。十年迟凤诏，万里寄鹏程。
雨泊波罗坑
张维屏（清代）

旅食路方永，独眠寒易侵。春江流客梦，夜雨滴乡心。

烟湿帆移墨，村荒药抵金。滩回风益怒，未碍裹头吟。
金陵杂兴二百首
苏泂（宋代）

扬州风物转头非，又是葵榴得意时。
班扇入怀君莫恃，秋来那免弃捐悲。
清溪渡
顾起纶（明代）

清溪雨后碧山明，渡口泠泠绝涧声。谷鸟怯啼如汉语，岭梅零落故园情。

沅陵客过无寒雁，楚国春来几日晴。万壑千溪烟瘴里，明朝何事向南征。
见黄淮少保三首 其一
应宗祥（明代）

盛世天所助，生此王佐才。道德著明效，国本益以培。

四海永宁谧，岂曰资涓埃。向来诸国老，论功乃其魁。

从容万机暇，师保日讲陪。宇宙百年内，礼乐何盛哉。

台雁本邻壤，草木同昭回。闻风起叹慕，谁甘卧蒿莱。
丰干寒拾赞 其二
释心月（宋代）

执爨灰满头，扫地尘扑面。岩下细思量，一场不著便。
静阅堂
邹浩（宋代）

左辖诸郎朝散君，顷年于此岸纶巾。谁知还是风炎日，我亦来纶堂上人。

菡萏波澄端自倚，桄榔烟静几番新。静中阅尽荣枯事，独爱龙山万古春。
玉楼春
莫将（宋代）

暗香浮动黄昏後。更是月明如白昼。看来都坐玉壶冰，折赠徐妃丹桂手。
赏酬风景无过酒。对影成三谁左右。劝君携取董妖娆，拱得醉翁香满袖。
溪中月下寄杨子尉封亮
李益（唐代）

蘅若夺幽色，衔思恍无悰。宵长霜雾多，岁晏淮海风。

团团山中月，三五离夕同。露凝朱弦绝，觞至兰玉空。

清光液流波，盛明难再逢。尝恐河汉远，坐窥烟景穷。

小人谅处阴，君子树大功。永愿厉高翼，慰我丹桂丛。
辱和拙作见示九日醉中再次奉答
陈献章（明代）

激楚嗟难和，霓裳更可同。更阑朱鸟下，声断碧云中。

稍歇沾花雨，还吹落帽风。万松期不至，半偈欲腾空。
赋圆荷分韵得细字
龚璛（元代）

幽人岂无衣，遇物思芰制。甘脆相本根，帖妥谁点缀。

池光展更开，雨声打还细。坐看青春改，不叹绿波逝。

葺之湘累盖，抗之洛神珶。泥涂久甲子，铅汞方既济。

世纷晚若遗，水中采薜荔。
早秋二绝
寇准（宋代）

一听早蝉响，坐悲芳岁阑。
新秋空索寞，前事但心酸。
京口城南次集 其二
萨都剌（元代）

雨深绿叶樱桃肥，日长青草蝴蝶飞。江南三月春欲尽，白马王孙游不归。
句
石延年（宋代）

叶嫩藏修节，苞遗出绀肤。
六年举无字一日闻斋鼓有省
释慧开（宋代）

青天白日一声雷，大地群生眼豁开。万象森罗齐稽首，须弥𨁝跳舞三台。
题自订年谱后 其二
劳乃宣（清代）

吾谋不用拂衣归，绕屋清流静掩扉。领略乡园风味好，冬舂米软晚菘肥。
送黄几先司户
杨万里（宋代）

吾友黄编修，用不究其挟。
有子傅父书，潜心泣麟业。
胸中石渠胜，笔底秋鹰捷。
蟾兔赠一枝，衣钵续四叶。
不应千里来，乃欲一揖别。
恰当新酒熟，幸与故人接。
细酌且短檠，软语更长铗。
去去谒九扉，天路看高蹑。
金虎白龙诗 其十一
张果（唐代）

大道从来不负人，分明铅汞弃如尘。莫言世上无灵药，二气丹砂水火真。
题谢大行起东太君荣节卷
张萱（明代）

三从誓一往，杀身良不难。所贵在□□，一死重泰山。

贞哉邦之媛，荼蓼备险艰。妇顺与母仪，慈母为严君。

茕茕四十年，拮据难具陈。鹓雏出丹穴，九万今扶抟。

騑騑美皇华，星轺何间关。我母训以忠，努力期鼎铉。

忠臣必孝子，先哲有遗言。含笑泉下人，揭日天上纶。

千秋垂琬琰，芬芳披九垠。敢告彼师氏，内则此不刊。
贾动之盍簪堂红梅欲发作此问讯
吴则礼（宋代）

江南风雨馀几信，有底淮南春事迟。凭君料理玉妃面，快作酒红生晕时。
怨王孙·春暮
李清照（宋代）

帝里春晚，重门深院。草绿阶前，暮天雁断。楼上远信谁传，恨绵绵。
多情自是多沾惹，难拚舍，又是寒食也。秋千巷陌，人静皎月初斜，浸梨花。
前汉门。樊崇徐宣
周昙（唐代）

庸中佼佼铁铮铮，百万长驱入帝京。

首事纵隳三善在，归仁何虑不全生。
惜春亭席上和伍孺安酴醾
王庭圭（宋代）

满眼伤春色，瑶花堕玉卮。群仙下来看，皎月自相随。

国艳晚尤贵，天香发每迟。我方留客醉，帘捲未教垂。
寄怀袁伯修
陶望龄（明代）

楚袁萧洒似庞公，十载交游伯仲中。
尺素怀人劳强饭，一瓶饷远笑擎空。
总无儿女谋身易，示有威仪与俗同。
苦忆西郊共携手，江南今已楝花风。
晚步剑池
闵华（清代）

鸟宿人未宿，夜语空山清。星自池底见，僧从林杪行。

悠然磐石上，坐待寺钟声。
徐真君祠堂
黄飞雄（宋代）

东海真君炼此丹，丹成白日脱尘寰。
唤将弟妹上清汉，留取烟霞管旧山。
乡居用八弟鹄举诗韵聊述 其一
张羽（凤举）（明代）

东风近浦送渔歌，澌尽平溪漫绿波。野望独便吟处远，春寒犹较病来多。

閒看稚子排新局，醉傍村翁藉软莎。迟暮未成投老计，巢鸠聊寄北山阿。
东都酺宴四首 其三
张说（唐代）

晓月调金阙，朝暾对玉盘。争驰群鸟散，斗伎百花团。

遇圣人知幸，承恩物自欢。洛桥将举烛，醉舞拂归鞍。
夜窗独饮五叠前韵呈马先生
赵公豫（宋代）

云舒风布景凄凄，秋色缤纷遍浙西。愧我厨荒情未展，蒙公谊笃酒频携。

深嘉经纬匡时俗，还羡诗歌当笑啼。独酌亦能消永夜，倡酬殊苦少荆妻。
访紫芝回与子舒集
葛天民（宋代）

君参唐句法，亲得浪仙衣。
薄宦因吟苦，高风与世违。
春寒留夜饮，月黑借灯归。
共隐知何日，空山老蕨薇。
寄临清方符处士因问讯犹子元焕茂才元焕善书工新声 其二
王世贞（明代）

君家小阮不可当，春日骑驴辞帝乡。醉后曲裁梁苑月，兴来裙掩墨池霜。
山城秋日野望感事书怀诗五章呈吴龙图
文同（宋代）

原隰萧条草木衰，倚风浑类楚人悲。
便成孤愤终何事，且寄遥怀对此时。
千里暝阴云杳霭，一川寒影雁参差。
登临自不宜羁旅，更敢凭高剩作诗。
礼明安塔二偈
释正觉（宋代）

石床冷卧禅虎，阶芜秋跳草虫。
有念耿怀陈事，无言凄立西风。
山居杂诗九十首 其六十七
曹勋（宋代）

叶落复叶落，冲飙黯寥廓。重叠响瑟缩，翩翻下纷泊。

倦客行脩涂，幽人倚高阁。归来故山休，冰霜欲萧索。
晋书·祖逖传(节选)
房玄龄等（唐代）

祖逖，字士稚，范阳遒人也。逖性豁荡，轻财好侠，慷慨有节尚。每至田舍，散谷帛以周贫乏。后博览书记，该涉古今，见者谓逖有赞世才具。年二十四，阳平辟察孝廉，司隶再辟举秀才，皆不行。大驾西幸长安，关东诸侯范阳王虓、高密王略等竞召之，皆不就。京师大乱，逖率亲党数百家避地淮泗，以所乘车马载同行老疾，躬自徒步，药物表粮与众共之，又多权略，是以少长咸宗之。逖以社稷倾覆，常怀振复之志。时帝方拓定江南，未遑北伐，逖进说曰：“今遗黎既被残酷，人有奋击之志。大王诚能发威命将，使若逖等为之统主，庶几国耻可雪，愿大王图之。”

初，北中郎将刘演距于石勒也，流人坞主张平、樊雅等在谯，演署平为豫州刺吏，雅为谯郡太守。又有董瞻、于武、谢浮等十余部，皆统属平。逖诱浮使取平。樊雅遣众夜袭逖，直趣逖幕。逖命左右距之，督护董昭与贼战，走之。逖率众追讨，而张平余众助雅攻逖。蓬陂坞主陈川，自号宁朔将军。逖遣使求救于川，川遣将李头率众援之，逖遂克谯城。初，樊雅之据谯也，逖以力弱，求助于南中郎将王含，含遣桓宣领兵助逖。逖既克谯，宣等乃去。石季龙闻而引众围谯，含又遣宣救逖，季龙闻宣至而退。宣遂留，助逖讨诸屯坞未附者。石勒不敢窥兵河南，与逖书，求通使交市。逖不报书，而听互市，收利十倍，于是公私丰赡，士马日滋。会朝廷将遣戴若思为都督，逖以若思是吴人，虽有才望，无弘致远识，一旦来统之，意甚怏怏。且闻王敦与刘隗等构隙，虑有内难，大功不遂。感激发病，乃致妻孥汝南大木山下。逖虽怀帛忧愤，而图进取不辍，营缮武牢城。逖恐南无坚垒，乃使从子汝南太守济率众筑垒。未成，而逖病甚。俄卒于雍丘。
刑部厅海棠见赠依韵答永叔二首 其一
梅尧臣（宋代）

摇摇墙头花，茜茜有好色。高枝笑粲粲，低枝明皪皪。

但与风相撩，不与风相得。风吹莫苦急，游子叹日昃。

彭祖与颜回，相去犹瞬息。每观形影篇，曷在神所释。

不可废我吟，毕竟焉免白。
秋日与梁公实过黎氏山房次韵 其二
陈绍文（明代）

久不陟岩扃，秋光宛如昨。白云满地流，忽听松子落。
高宗郊前朝献景灵宫二十一首 其十八 送真用《太安》。
郊庙朝会歌辞（宋代）

雍歌既彻，熙事备成。神夕奄虞，忽乘青冥。灵心回眷，监我精禋。

诞降嘉祉，休德昭清。
酬元员外见寄
齐己（唐代）

僻巷谁相访，风篱翠蔓牵。易中通性命，贫里过流年。

且有吟情挠，都无俗事煎。时闻得新意，多是此忘缘。
登第后自咏
崔玄亮（唐代）

人间不会云间事，应笑蓬莱最后仙。
较艺将毕和禹玉
梅尧臣（宋代）

窗前高树有栖鹊，记取明朝飞向东。
家布望春门外住，身居华省信难通。
夜闻相府催张牓，晓听都堂议奏中。
龙阁凤池人渐隔，犹因朝谒望鳌宫。
答杨焕然二首 其二
陈庚（宋代）

献赋当年觐紫宸，羡君藻思独超群。扶持吾道难尤力，润色斯超老更勤。

学际天人宁有伴，超如风水自成纹。何时载酒清伊上，寄字时来问子云。
缘识
宋太宗（宋代）

五色云烟聚十洲，蓬莱海浪压鳌头。
化成宫阙遥瞻礼，大众神仙玉洞游。
依韵酬献陈州王密学见寄二首
强至（宋代）

触热初来太华西，恐烦后命促佳期。
两人幕府叨同日，千载门阑值一时。
储邸忽开趋诏召，宾筵空在失栖迟。
念公诗句情无极，更听秦民话去思。
宿临江驿
李中（五代）

候馆寥寥辍棹过，酒醒无奈旅愁何。雨昏郊郭行人少，

苇暗汀愁宿雁多。干禄已悲凋发鬓，结茅终愧负烟萝。

篇章早晚逢知己，苦志忘形自有魔。
晚晴
李商隐（唐代）

深居俯夹城，春去夏犹清。
天意怜幽草，人间重晚晴。
并添高阁迥，微注小窗明。
越鸟巢干后，归飞体更轻。
题诗僧亚愚眉白集
王谌（南北朝）

向来已观集，今见自吟诗。
天下有清论，僧中真白眉。
淡如秋水净，浓比夏云奇。
慎勿轻拈出，常人罕见知。
和邓慎思未试即事杂书率用秋日同文馆为首句三首 其二
李公麟（宋代）

莫以多为赘，须知寸有长。抡才何济济，顾我独凉凉。

雷雨龙皆起，江湖鱼两忘。攀依聊假手，贤立本无方。
次韵王鲁斋大安古道
倪公武（宋代）

著脚争些子，公私只两歧。正途元自稳，捷径不胜巇。

见透行须透，心移境亦移。前人须指点，进步莫迟疑。
三叠泉庐山简寂观十五里一名撷泉
蒲寿宬（宋代）

此岂凡间物，神人疑属餍。
踏翻云母碓，放出水精帘。
娥女愁遗佩，冰虬或弄髯。
鲛绡一百丈，织出浪纹纖。
宫词
徐仲雅（唐代）

内人晓起怯春寒，轻揭珠帘看牡丹。

一把柳丝收不得，和风搭在玉栏杆。
题榠查红叶
杨万里（宋代）

榠查将叶学丹枫，戏与攀条撼晚风。
一片飞来最奇绝，碧罗袖尾滴猩红。
蚕妇
宋无（元代）

缫得新丝白，将来织素缣。
自惭非锦绮，尚被舞人嫌。
频至子由书斋追记游事
方回（元代）

行山稍已倦，径作坦腹卧。
茗至即仰啜，即复起端坐。
拓窗眼豁然，如见天宇大。
金碧何太丽，玉雪不受涴。
向来宴豢人，魂兮复谁些。
积沙东西移，怒潮日夜簸。
烟表越树细，云端海鹊过。
人生仅如尺，倏忽分寸挫。
万古一悲歌，悲歌孰予和。
送王十二
刘敞（宋代）

穷通盖有命，富贵不能早。君侯希世珍，三十未为老。

栖迟升斗禄，奔走周秦道。及亲固为荣，捧檄岂辞小。

北风正凝霜，千里径无草。人生贵感激，岂以外物扰。

当为昂藏驹，勿自使枯槁。
白髭一茎欣然为赋
韩淲（宋代）

发已经年白，今朝又到须。形容真易改，心事合全无。

晓室开青镜，晴窗据槁梧。门前谁送酒，不恨老东吴。
少年游 春愁
梁清标（清代）

啼莺恰恰到窗纱。几缕晓烟斜。此日春城，汉宫传蜡，散入五侯家。

三分春色愁中度，一半在梨花。肠断黄昏，酒醒残月，门外即天涯。
答高耻堂计使招赏海棠
赵汝腾（宋代）

皇华相约醉崇台，正月海棠弥望开。
万象呈春杯潋滟，千花炫望烛萦回。
雨余妃带华清沐，云幕仙从绛阙来。
明岁公归对红药，吟成寄我馆蓬莱。
残腊
陆游（宋代）

残腊无多寒渐薄，新春已近日微长。
棋枰散後轩窗静，梅坞归来襟袖香。
海雾笼山青淡淡，河堤瀦水白茫茫。
鹭飞前导生游兴，笑岸纶巾上野航。
题显恩寺
曹勋（宋代）

笋舆轧轧度林峦，投宿招提一枕宽。
尚有山头半峰雪，助成清夜五更寒。
安禅峰
陈岩（宋代）

山头兀坐已忘年，咫尺孤云两角天。
但有圆明真实在，是身何往不安禅。
岷江
顾印愚（清代）

觞滥鹅村注脉摇，西波东渐画南条。海门组练楼船入，蜀阵风云石蕝标。

郭赋臣唐人代改，禹书汇漾地形遥。巴流学字邮无字，望尽吴船万里桥。
六老会致语口号
史浩（宋代）

六人四百四十岁，好似同资一气生。王母蟠桃三度熟，窦家仙桂五枝荣。

蓬壶影里环嘉客，衮绣堂中溢颂声。太史占祥应入奏，光躔南斗寿星明。
次省斋韵觅友梅萦笑集不蒙见惠再借韵
杨公远（宋代）

巨编藏古锦，风雅续遗音。
雷电欲下取，辟易不敢侵。
真趣谁领会，一如陶潜琴。
所言正而大，讵比郑声淫。
疑有造化炉，炼铁成黄金。
个是绝世宝，何必问西琛。
有时吟竹外，竹影弄清阴。
有时歌梅边，梅香散水沈。
所以形之句，毋乃得之心。
俗子敢再请，幸尔勿沈吟。
有以渔舟唱晚作图命题拟试者因戏成三首 其一
周密（宋代）

绝妙王郎句，无声小米图。舷歌天地阔，笠钓水烟孤。

暮色分浓淡，馀音似有无。卧游千里外，展卷欲思鲈。
秦中咏古
张埙（清代）

驱车乐游原，东下鸿门阪。草木半黄落，凄其岁云晚。

当年宴会半，衰柳拂行幰。古人竭智勇，机事如环转。

南郑幸西归，彭城竟东返。歧路在须臾，得失迥悬远。

叹息俱陈迹，徒旅去偃蹇。且就夕阳中，野人原上饭。
诉衷情
佚名（宋代）

黄昏新月一钩纤。
陈伯子守经致巨蟹三十继以浆鲈
徐渭（明代）

喜有贤人敬长心，老饕长得饫烹饪。陈遵瓮减封泥液，董卓脐高塞坞金。

灯火每占花黯黯，人琴俱涩雨沉沉。细鳞紫甲宜觞物，酒乏诗穷更漏深。
偈十二首 其十二
释本才（宋代）

画饼不足以充饥，大羹必资于敏手。净瓶趯倒，目前赢得大沩山。

铁钵擎来，八万毛孔皆香发。口吞三世即且置，铁牛不食连鞭草。

机梭不犯风云势，石笋从教劫外抽。
蜜蜂
真山民（宋代）

酿成百花脾，聊尔了口腹。
人知口中甘，谁料腹中毒。
闻侯方儿来寇
慧偘（隋代）

羊皮赎去士，马革敛还尸。天下方无事，孝廉非哭时。
和姑苏刘工部昌无题（三首）
丘吉（明代）

《玉树》歌残谱不存，春泉空泻洗头盆。
绛桃成子花无色，银烛烧心泪有痕。
南国青春欺客鬓，东风芳草怨王孙。
风流已逐红尘化，空有琵琶寄断魂。
杂述 其三
汪师韩（清代）

安肃菜如玉，黄芽白笼松。北蔬品无上，广蓄支三冬。

忽忆帮园笋，割鲜四序供。味以涩而腴，矫矫君子风。

阔别今十年，饱饫输山农。南帆竞冬载，乾腊价枉崇。

奚翅市骏骨，虚名竟何庸。
杂诗五首 其五
汪中（清代）

初日照高楼，飞轩交绮疏。佳人挟鸣瑟，当户敛华裾。

坐惜倾城挟，十年常独居。悲风激幽响，行路立踟蹰。

不为感人耳，清歌聊自娱。
同曹清父西郊纪事五首 其一
方回（元代）

晴耕新种麦，破块满田间。诘曲随牛路，周遭傍马山。

几人钟间气，往岁耸朝班。黄卷今犹在，青云未易攀。
古诗十九首 其八
释函是（明代）

乔木不可息，汉女不可思。灼灼桃花夭，家室交相宜。

忡忡谓之何，岂不惮愆期。鸿雁鸣雍雍，冰泮良有时。

江汜且终悔，白茅慎毋移。芣苢何足采，兔罝吾所知。

愿言勖君子，素丝其纰之。
定海甲寅口号七首
陈造（宋代）

长官清苦旧传闻，检放禾苗近四分。
毕竟不缘胥吏手，旱头科敛枉纷纭。
送潘光禄子朋使汴还朝二首 其二
欧必元（明代）

岳色罗浮旧有名，牂牁长绕粤王城。交南莫羡充庭贡，合浦犹王夜月明。

未定杀青他雨事，空深浮白此时情。临岐最畏闻江笛，一曲关山何处声。
二十一日梦
罗伦（明代）

野仙才割白云房，夜静梅花试玉香。一段春风无限力，几翻推倒紫霞觞。
夏日书事·其一
胡奎（元代）

袅袅凉风度竹枝，卷荷翻雨落盆池。
疏帘小簟清如水，正是南窗梦觉时。
谒南海神庙
钱以垲（清代）

南极开瓯骆，神祠镇海天。祝融尊帝鲦，朱鸟次宫权，漭沆乾坤大，光华日月旋。

翠旗张贝阙，鲸浪息戈船。离丽文明会，扶胥赫濯先。

九苞腾凤岭，八柱翼星躔。狮虎高蹲户，蛇犀伏执鞭。

后有蛇犀山。鹏池抟角上，鱼目漾珠圆。禋类同柴望，旂常耀鼎镌。

典崇天宝载，文纪至和年。庙貌丹青古，馨香俎豆专。

丰碑全籀篆，法器半珠蠙。佳气承尧日，祥风应舜弦。

梯航来恐后，鹣鲽贡争前。圣主威灵远，王言翰墨宣。

多时收飓母，几处息蛟涎。圭璧方坛肃，鸾龙匾额悬。

皇华陈祝赞，典祀洁牺牷。碧甃云生殿，雕梁景射砖。

金题光闪闪，铜鼓震阗阗。斋祓抠衣入，趋蹡执事虔。

木绵团锦伞，孔雀灿金钱。拄笏山难舍，乘潮䋏漫牵。

波罗行复把，归棹兴悠然。
题陈鸿文先生蓑笠图 其二
翁同和（清代）

麻鞋遍踏北山村，桃涧东头古墓门。络纬乱啼荆棘满，不知何处葬诗魂。
寄侄廷玺
黄钥（明代）

千里乡关杳信音，老怀偏念阿咸深。青灯黄卷尔曹事，烈日秋霜乃叔心。

世泽有源前衍后，公卿无种古传今。嫦娥已许明年约，高折清香冠士林。
送钱伯全上春官
张九思（元代）

云间荐鹗起翩翩，瑞世文章得共传。白璧双成全肉好，青钱万共中方圆。

九天宫阙龙飞日，率土衣冠虎拜年。擢第大廷归馆阁，细图王会续新篇。
楚南伟观楼
陈岘（宋代）

平生足迹穷遐陬，一麾更守湖湘州。
西接悬崖五溪曲，南望渺极苍梧愁。
天涯牢落孰慰意，千嶂倒影三江流。
千里脉络兹要会，意趣端与江山投。
群峰四绕立碧玉，带映林薄如雕锼。
虯蟠虎骤互起伏，天作地涌非凡俦。
郊村依约半洲渚，远明天际来归舟。
湖南素号清绝地，一旦呈露疑神谋。
作成英奇易旧观，俗化远与邹鲁侔。
寄语后来无泯没，共保佳致传千秋。
仲夏入园中东陂
储光羲（唐代）

方塘深且广，伊昔俯吾庐。环岸垂绿柳，盈泽发红蕖。

上延北原秀，下属幽人居。暑雨若混沌，清明如空虚。

此乡多隐逸，水陆见樵渔。废赏亦何贵，为欢良易摅。

且言重观国，当此赋归欤。
寄宋子渊运使
喻良能（宋代）

对阁思槐市，成规愧奉常。
六年谈笑阻，千里梦魂长。
将漕衣仍绣，空餐鬓已苍。
何当奉犀麈，风月要平章。
偶题
曹邺（唐代）

白玉先生多在市，青牛道士不居山。

但能共得丹田语，正是忙时身亦闲。
人日从王安抚鉴湖上分韵得禹字成八十韵
项安世（宋代）

环山镇清渊，哲匠俨前矩。怀哉万夫雄，犯此众鬼怒。

豪芒等一死，利泽均众甫。至今越山下，尸祝配神禹。

我来问父老，三叹说乱缕。湖高籍田丈，海下斗门五。

蓄泄官有程，水旱侬不苦。垦田彼何人，竭泽祸吾土。

侵寻近百载，饥馑以十数。丰穰岂不有，得失讵相补。

此病日以深，吾生亦云窳。我为父老惭，今非昔人忤。

直无两汉吏，更说三王祖。是诚我辈责，将柰汝曹瘉。

且如去年夏，坐看连月雨。如人窒其吭，满脰不得吐。

阳侯助之决，高岸化为卤。时闻十万军，谁控三千弩。

向来禾黍场，歘作鱼雁浦。哀哉百万命，政用一掷赌。

初犹虾蟹餐，稍复茈葛取。木皮食且尽，骨肉侬得聚。

呱呱载涂巷，赤子弃不乳。贸贸出闉阇，枯骸岌相拄。

见之不能饭，泪下纷凄楚。排阍叫吾君，如子陟彼岵。

吾君甚仁圣，恩德天漾溥。朝闻婴儿号，暮发曾孙庾。

已歌元侯夏，复授使者斧。亟从武夷山，远聘白鹿主。

并遣周四人，来苏汉三辅。白制后苑皮，红输太仓腐。

细书问流殍，真意及贫窭。只今王尚书，匹马到公宇。

斋厨羞杞菊，宾榻罢歌舞。臣心但宣布，吏职在摩抚。

岂无燕寝念，正恐王事盬。百脉已膏肓，一寒才喣妪。

惜无厦万间，可给人二釜。人言太劳生，分勇方可贾。

畏贫不育子，何以为人父。公意民自知，车行辄如堵。

金钱随手散，欢喜失尪伛。老幼纷后先，手额慰觇睹。

人日城东南，丛祠客三五。凭高望田场，入里访农扈。

此日异登临，晴天候繁森。庶几麰麦秋，一饱到蓬户。

未惟四载人，庙食存簋■。当时饥溺念，此意贯千古。

万生共血气，一念通肺腑。儿啼通裂石，妇馌愧鸣鼓。

不知足生胝，但觉步成踽。岂惟彼刘子，远绩洛川浒。

固应百世下，严祀无敢侮。同僚具萧郁，再拜瞻殿庑。

杰阁峙百寻，脩廊插千柱。菲泉出山脉，可以佑牲脯。

园陵稽传记，嫔嗣按经谱。同朝班岳牧，相逊列罴虎。

旧物见圭璧，所欠惟搏拊。一特同德人，配食悉周普。

惟馀嫡孙行，商箕与周武。荥河出宝书，大法垂训诂。

传心顾不录，秩祀无乃鲁。旁罗越君臣，泰岱临岣嵝。

婉彼西家姝，亦复具翁姥。又疑黻冕尊，反作羽衣妩。

迩来坏梁木，颇觉侵藻黼。前窥汗浃背，却立粟生股。

况当田里氓，正索父母怙。未能称宗礼，何以速神祜。

兹游肃真境，精意赖明府。鸠工葺崇缔，换客挹清酤。

评诗酌云瓢，论事落风麈。同来五六士，冲珩间琚瑀。

野人边州客，强使袭章哻。登山迹类湛，涉七句渐愈。

分题旅瑰彦，胜事得誇诩。何以寿君佞，今年长禾稌。
为竺西和尚题溪山茅屋图
刘基（明代）

青山十亩馀，茅屋数间足。高树结浮烟，脩篁茂深绿。

孤松无邻结，生理不拘束。开田种禾稻，间以黍与粟。

中岁幸西成，青黄被溪曲。凫鹥与鸿雁，亦各得所欲。

清秋霁凉雨，涧底石如玉。野老时见过，杯酒聊与属。

但愿官长廉，吏卒莫我毒。耕稼纳王租，世世还相续。
浣溪沙（泛舟）
毛滂（宋代）

银字笙箫小小童。梁州吹过柳桥风。阿谁劝我玉杯空。

小醉径须眠锦瑟，夜归不用照纱笼。画船帘卷月明中。
杂记六言五首
刘克庄（宋代）

曾何薰兮琴调，亦闻铿尔瑟声。
爱清庙音倡叹，嫌玉台体浮轻。
夜坐
方一夔（宋代）

竹翠浓如滴，絺凉薄似空。遐观山缺处，露坐月明中。

计较围棋胜，喧呼琢句工。畏途谁触热，衣袂涨尘红。
文所殿下赐韵和答
葛昕（明代）

拥节遥临帝子乡，皇华犹自愧星郎。一从波浥天潢润，顿觉风生玉殿香。

金谷春光空秀丽，梁园词赋迈寻常。赓歌白雪应难和，一曲巴音对别觞。
儗汉末小乐府九首 其六 臣等死
缪荃孙（清代）

帝曰朕父母，今听臣等死。臣死鸿毛轻，汉室亦已矣。
答许待制依韵
刘敞（宋代）

水衡钱朽太仓陈，均逸于藩布上仁。期月政声归卧理，旧邦风物变车邻。

怀章昔别江湖永，辞剧由来意气真。召伯甘棠大山赋，去思留得与邦人。
过沙头三首 其一
杨万里（宋代）

非烟非雨淡濛濛，深闭窗扉护晚风。船外山光帘里翠，岸头花影镜中红。
盘陀驿道中
于谦（明代）

群峰尽处是盘陀，小径纡回乱石多。风约閒云难作雨，渠分流石不成河。

门开野店群鸡唱，花发春山百鸟歌。一段好怀无著处，令人对景费吟哦。
头白吟
邵雍（宋代）

头白已多时，况能垂白髭。
不如犹甚幸，窃比未全衰。
润屋虽无镪，承家却有儿。
敢言贫净洁，似我亦应稀。
常山道中
赵汝鐩（宋代）

寒谢春才展，匆匆二月中。
算来晴几日，多是雨兼风。
烟草迷村碧，山桃夹竹红。
浮名能役我，策马几回东。
端州杂咏二首 其二 莲池绿涨
梁敏（明代）

春风数里起高荷，梅雨新晴滟滟波。绿晕平渠侵稻陇，清光澄靛映星河。

蒲交劲叶磨龙剑，鱼浴鲜鳞掷玉梭。家在池头东畔住，月明犹听采菱歌。
九日登金鳌阁
张弼（明代）

落帽风高客袂寒，金鳌阁上倚阑干。一方文武衣冠会，万里江阑眼界宽。

老骥未应悲峻坂，閒鸥何事触惊湍。可怜此地无萸菊，醉把芙蓉仔细看。
眼儿媚 春昼
梁清标（清代）

日射晴窗静无哗。风袅柳枝斜。有人深院，凝妆独坐，门掩桃花。

追思往日重回首，心事付啼鸦。隔墙笑语，却疑春色，只在邻家。
庚申六月十七夜地震
韩晟（明代）

凉飙在树月在牖，篝灯方除枕方就。襆被才思睡未酣，一声磔裂墙欲仆。

陡然起视如悬旌，四野沸腾撼犹吼。欲訇荡潏杳无定，心魂欲摧目欲瞀。

初疑屋角起迅雷，更讶绿林来夜寇。须臾始知地震动，大小奔溃人乱走。

可是操蛇作幻怪，不然六丁撞鳌首。我闻灾异书春秋，阴乘阳弱语非浮。

维星已绝枢星散，纵有智者何能谋。便当两日均纪异，更与雨雹同为愁。

左掀右簸非一状，奚僮大叫天台上。排空无翼踏难逃，声答天风万木响。

银汉参横夜柝停，气定始觉居无恙。始知春秋恶盈阴，茫茫大地折钩钤。

坤维不守厚地迮，下界那识天公心。此时性命轻于掷，何况大壑与蹄涔。

寄语世人宽一步，免令震旦陆俱沉。
李鄠县丈人胡马行
杜甫（唐代）

丈人骏马名胡骝，前年避胡过金牛。回鞭却走见天子，

朝饮汉金暮灵州。自矜胡骝奇绝代，乘出千人万人爱。

一闻说尽急难材，转益愁向驽骀辈。头上锐耳批秋竹，

脚下高蹄削寒玉。始知神龙别有种，不比俗马空多肉。

洛阳大道时再清，累日喜得俱东行。凤臆龙鬐未易识，

侧身注目长风生。
句 其二
张仲时（宋代）

一源湛湛攀清疏，今日樽前逢一笑。
江村即事
司空曙（唐代）

钓罢归来不系船，江村月落正堪眠。
纵然一夜风吹去，只在芦花浅水边。
偈颂七十一首
释了惠（宋代）

屋前基业，屋后生涯。
堂堂妙用，不假安排。
暑退凉飚起，燕归鸿雁来。
天台南岳，峨嵋五台。
新罗击鼓大唐斋。
永清溪石壁
佚名（宋代）

青溪宜晚日，曲处千丈晦。
天开苍石屏，影落西村外。
虚无元气立，明灭河汉对。
人行峥嵘下，鸟急浩荡内。
向来千万峰，琐细等蓬块。
老夫倚杖久，三叹造物大。
惜哉太史公，意短遗此快。
更欲访野人，穷探视其背。
闽岭遥岑
王迈（宋代）

天晴遥见七闽关，万仞丹梯莫可攀。
怀度不离青嶂里，客行多可白云间。
玉门辽邈诚虚设，蜀道崎岖只等闲。
扰成路傍名利子，轩车南去几人还。
次韵程兄投赠
方岳（宋代）

北里南邻尽往还，那知有客住云间。
相过肯作乡人观，问讯春溪两岸山。
第十三韶山是非颂
释义青（宋代）

白云不到中峰顶，满目烟萝景象殊。一句曲寒千古调，万重青碧月来初。
白霅和石山
卫宗武（宋代）

扁舟汎清霅，游屐遍恋。
幽讨离家久，新吟借客看。
槐阴风转夏，梅子雨留寒。
不谓浮云迹，烦君上笔端。
观沈氏诸姬演剧
屠茝佩（明代）

梨园喜见属红妆，三五娉婷出洞房。檀口莺声歌细细，柳枝蝶态舞将将。

冠簪雅步参军度，粉墨涂颜伧父行。底事酒阑人未散，月明照彻锦云裳。
答友人
王琮（宋代）

秋山曾是共登临，感慨兰亭后视今。
炎热不过能炙手，笑谈未必到知心。
前言衮衮风波去，后钓寥寥岁月深。
室迩岂应人自远，酒盟诗社要重寻。
月宫春 怨恨
周邦彦（宋代）

蜀丝趁日染乾红。微暖面脂融。博山细篆霭房栊。静看打窗虫。
愁多胆怯疑虚幕，声不断、暮景疏钟。团团四壁小屏风。啼尽梦魂中。
舟返盐渎寄邗上诸子
黄图成（清代）

还家八十日，浑似客中游。雁序倏离别，骊歌空唱酬。

水天三百里，风雨一扁舟。倚枕潮声急，乡心逐浪流。
王立之以小诗送并蒂牡丹戏答二首
黄庭坚（宋代）

分送香红惜折残，春阴醉起薄罗寒。
不如王谢堂前燕，曾见新妆并倚栏。
寄韦有夏郎中
杜甫（唐代）

省郎忧病士，书信有柴胡。饮子频通汗，怀君想报珠。

亲知天畔少，药味峡中无。归楫生衣卧，春鸥洗翅呼。

犹闻上急水，早作取平途。万里皇华使，为僚记腐儒。
感昔
方回（元代）

古郡峰峦拥，吾家望最奇。
水疑无去处，树少不阴时。
岘首名犹在，西州意自悲。
典刑与风景，宁复后人知。
舍上辞归罗豫章先生
李侗（宋代）

学道求师久剑潭，岂缘枯朽预儒涵。致知事业同归理，克己工夫判立谈。

未借老商颜笑一，已偕韩氏俗重三。过庭若问论诗礼，应问从谁学指南。
榕树
邹浩（宋代）

榕树能容故得名，枝条环布若高城。何当种满弥天去，永使青青芘万生。
待对仙林九日登佛阁时寄家道场山思去年游卧龙山遂用旧韵
王十朋（宋代）

浮家东下路间关，地近家乡尚未还。风雨满城欣已过，星霜入鬓早宜闲。

去年嘉客同吹帽，今日仙林独侍班。遍插茱萸忆兄弟，更添北望道场山。
咏史下·刘琨
陈普（宋代）

刘琨忠孝君亲念，急切不似令狐泥。
亡身自是缘声色，须把初心看匹磾。
蕲水李居士承芳余先世故交也往余过其邑迫行不及一访兹辱遣介二子不远数千里谒余白下因归作此寄焉
尹台（明代）

四世通家几阅年，吴山楚水邈风烟。却惭间岁双旌过，不及中林半刺传。

二妙喜看承鲤学，三湘遥此寄鸾笺。何时独鼓洞庭楫，径访云巢赤岸边。
题白云泉图
董邦达（清代）

白云一掬阳山隅，涓涓滴下青泥珠。大瓢挹彼来注此，活火可试风前炉。

泉下架屋山人居，林木窈窕罗萧疏。泉甘味冽漱齿颊，能令燥吻生津腴。

真如灌顶饫醍醐，又似九酝仙家酤。人间点滴不到口，而此日饮无时无。

顾我年来病未苏，那得到此尝须臾。一杯欲乞治相如，消渴已捐烦疴除。

山中煮泉良非迂，惜哉身不游姑胥。东吴佳处梦与俱，展卷为写《云泉图》。

云泉之泉谁有诸，有客自是山泽臞。濯肠洗胃神清虚，得非饮者其仙欤。
招束伯仁杜子长夜话
王令（宋代）

久阴忽晴已可赏，况复夜气驱蚊藏。
清风逆回六月热，急雨借得三秋凉。
非惟归云人目快，更有白月天心当。
从来万古有未尽，待子一夕心胸张。
永和放舡二首
杨万里（宋代）

永和不到又经秋，淡日微风好放舟。
最是可怜江上路，人来人去几时休。
萧宅二三子赠答诗二十首。石答竹
卢仝（唐代）

石报孤竹君，此客甚高调。共我相共痴，不怕主人天下笑。

我非蛱蝶儿，我非桃李枝。不要儿女扑，不要春风吹。

苔藓印我面，雨露皴我皮。此故不嫌我，突兀蒙相知。

此客即西归，我心徒依依。我欲随客去，累重不解飞。

知弟虚心亦待客，此客何以共报之。
拟古七十首 其二十二 傅司隶咸杂感
王世贞（明代）

红女恋一机，丈夫慕九州。拂袖出门去，妻子不足留。

二室造帝基，黄河喷天流。一览意无馀，西入咸阳游。

咸阳帝子里，车马若云浮。炊金复馔玉，赵瑟间齐讴。

东家霍司马，西邸平津侯。南邻外人馆，北户文成楼。

鸡鸣先朝日，起者何所求。试言平生业，十举九不酬。

北风旦夕吹，敝我黑貂裘。低回返乡井，耕钓亦悠悠。
春日偶成六言二首 其二
马臻（元代）

燕拂花阴绣毂，人指箫声画楼。杨柳六桥旧梦，夕阳一段新愁。
昨日饭金城观今日饭石田驿
王十朋（宋代）

城纵是金非愿得，田虽有石尚堪耕。欲随秋雁荡中去，却向杜鹃啼处行。
雨
杜甫（唐代）

行云递崇高，飞雨霭而至。潺潺石间溜，汩汩松上驶。

亢阳乘秋热，百谷皆已弃。皇天德泽降，焦卷有生意。

前雨伤卒暴，今雨喜容易。不可无雷霆，间作鼓增气。

佳声达中宵，所望时一致。清霜九月天，仿佛见滞穗。

郊扉及我私，我圃日苍翠。恨无抱瓮力，庶减临江费。
咏史下·诸葛孔明八首
陈普（宋代）

面黑头黄味似饴，孔明伐贼妾蚕机。
生前桑拓八百树，死后甘棠四十围。
寄李道人
王安石（宋代）

李生富汉亦贫儿，人不知渠只我知。
跳过六轮中耍峭，养成三界外愚痴。
洛中三首
司空图（唐代）

秋风团扇未惊心，笑看妆台落叶侵。

绣凤不教金缕暗，青楼何叶有寒砧。

不用频嗟世路难，浮生各自系悲欢。

风霜一夜添羁思，罗绮谁家待早寒。

燕巢空后谁相伴，鸳被缝来不忍薰。

薄命敢辞长滴泪，倡家未必肯留君。
顷承肖甫中丞草书已得鲁公笔法复垂示索观淳化旧帖辄寄鄙句
欧大任（明代）

尺素西来寄鲤鱼，临池高兴更谁如。草知张氏名东汉，帖似颜家老尚书。

烟海游龙长啸外，天门跃虎半酣馀。渔阳敢佐中军鼓，落日浮云过孟诸。
舍北行饭
陆游（宋代）

蔓络疏篱草满塘，饱嬉聊复步斜阳。
一霜骤变千林色，两犊新斜百亩荒。
野寺僧残尚钟鼓，官堤舟过见帆樯。
归来笑补空囊课，寒日谁知亦自长。
杨生青花紫石砚歌
李贺（唐代）

端州石工巧如神，踏天磨刀割紫云。
佣刓抱水含满唇，暗洒苌紫冷血痕。
纱帷昼暖墨花春，轻沤漂沫松麝薰。
干腻薄重立脚匀，数寸光秋无日昏。
圆毫促点声静新，孔砚宽顽何足云！
为方厓画山就题
倪瓒（元代）

摩诘画山时，见山不见画。
松雪自缠络，飞鸟亦闲暇。
我初学挥染，见物皆画似。
郊行及城游，物物归画笥。
为问方厓师，孰假孰为真？墨池挹涓滴，寓我无边春。
用韵寿郑子仁二首
项安世（宋代）

千载吾家得郑君，至今情义蔼于春。
向人心事缁衣武，伴我躬耕谷口真。
父老尚谈宣幕事，世科元是探花人。
朱庭玉色浑相似，曾向冰绡织寿神。
喜雨行
李昱（明代）

五日不雨中禾焦，十日不雨晚禾死。农夫田父心烦劳，桔槔禾禾徒为尔。

俄然云起从西北，一片飞来头上黑。六丁雷斧开天关，不尽天瓢泻甘泽。

沛如万顷之银潢，疾如江汉流汤汤。怒如龙物腾变化，飒如白帝行秋光。

在坑满坑谷满谷，此雨何殊雨珠玉。瓯窭汗耶无复分，但见芄芄稻花熟。

东家老翁赊酒劝，西家女儿卖钗钏。青黄未接浑未忧，屈指丰年眼中见。

我歌不独如元丰，我歌直与康衢同。此身愿作饭牛翁，耕田凿井尧无功，呜呼耕田凿井尧无功。
闰月丙子判府相公被制命升使弼越六月癸卯公诞生之辰 其二
朱长文（宋代）

宣制初闻下玉墀，又逢盛事协熊罴。青霄灵昴凝祥久，紫府蟠桃结实奇。

养志增添龟鹤算，避权辞让凤凰池。从今若校中书考，屈指当如郭子仪。
感怀诗呈家大人二首 其二
吴兆骞（清代）

寂坐匡床饮浊醪，临风愁听角声高。谤书何事腾三箧，壮士由来泣二桃。

目断乡关空涕泗，心伤乌鸟自悲号。可怜一片江南月，永夜苍苍客梦劳。
南斋书怀
王炎（宋代）

幽居用拙懒追寻，小径无人苔半侵。
燕子已归知社近，桃花半破觉春深。
长编短简资身策，故岁新年念母心。
拂拭横床眠未稳，匆匆屋角有鸣禽。
虞丞相挽词三首
杨万里（宋代）

一老堂堂日，诸贤得得来。
但令元气壮，患不寒尘开。
名大天难著，人亡首忍回。
东风好西去，吹泪到泉台。
生查子
莫仑（宋代）

三两信凉风，七八分圆月。愁绪到今年，又与前年别。

衾单容易寒，烛暗相将灭。欲识此时情，听取鸣蛩说。
巢山
陆游（宋代）

短发巢山客，人知姓字谁？穿林双不借，取水一军持。
渴鹿群窥涧，惊猿独袅枝。
何曾畜笔砚，景物自成诗。
和子由除日见寄
苏轼（宋代）

薄官驱我西，远别不容惜。
方愁后会远，未暇忧岁夕。
强欢虽有酒，冷酌不成席。
秦烹惟羊羹，陇馔有熊腊。
念为儿童岁，屈指已成昔。
往事今何追，忽若箭已释。
感时嗟事变，所得不偿失。
府卒来驱傩，矍铄惊远客。
愁来岂有魔，烦汝为攘磔。
寒梅与冻杏，嫩萼初似麦。
攀条为惆怅，玉蕊何时折。
不忧春艳晚，行见弃夏核。
人生行乐耳，安用声名籍。
胡为独多感，不见膏自炙。
诗来苦相宽，子意远可射。
依依见其面，疑子在咫尺。
兄今虽小官，幸忝佐方伯。
北池近所凿，中有汧水碧。
临池饮美酒，尚可消永日。
但恐诗力弱，斗健未免馘。
诗成十日到，谁谓千里隔。
一月寄一篇，忧愁何足掷。
长短吟
邵雍（宋代）

君子喜淳诚，小人喜欺罔。
淳诚岁时长，欺罔日月短。
陛辞赐燕
游朴（明代）

君王犹念远臣劳，别殿重开宴席高。金露寒凝沆瀣液，玉盘暖割尚方庖。

坐看曙影移仙仗，起拂天香满使袍。独望衮衣无路觌，空随燕雀恋旌旄。
有叹
刘克庄（宋代）

方喜凤箫吹协律，忽惊鸾镜黯无光。
入君怀袖初蒙幸，着主衣裳外不忘。
陌上野游多薄幸，闺中婉娈有刚肠。
落花满地无人扫，自是春来懒下堂。
答巢六国学世馨即用原韵 其一
戴亨（清代）

世情轻道义，交际复谁真。硕德思前辈，论心笃后尘。

乾坤三大业，今古百年人。此意孤悬久，逢君倍觉亲。
九日明朝是寄吴成季
陈宜甫（元代）

九日明朝是，征人未到家。书无来使便，菊有故园花。

秋鬓霜根短，西风雪片斜。持螯闲老手，愁思满天涯。
破窗漏月有怀梁药亭
何巩道（明代）

纸窗寂寂傍寒林，却有蛾眉向此寻。夜已三更谁得到，路无一线亦相寻。

吟成冷入当帷影，酒醒光从满地心。不待屋梁看月照，故人颜色自情深。
题将军岩
蔡襄（宋代）

赤日正停午，解衣岩石下。
石泉殊甘凉，野籁亦潇洒。
惊猿度岭云，遗果坠庭瓦。
披轩忽永叹，幽抱不可写。
冷泉亭
释智圆（宋代）

亭幽无俗状，清景涤烦襟。砌压寒流浅，檐分积翠深。

晚花闲照影，古木冷垂阴。凭槛不能去，澄澄发静吟。
送方丰之秀才归福唐
吕本中（宋代）

我居江东，惟信之州。子来自南，而与我游。问其所友，一时之秀。

其兄韫德，亦既有就。子学既立，子志甚远。何以终之，止在不倦。

贫贱勿厌，自然无闷。富贵勿羡，害德之本。彼古之人，能圣与仁。

我胡不能，叹其绝尘。今子归矣，岁亦有秋。何以告子，惟圣之求。

水流有源，木生有根。惟源与根，入德之门。求圣根源，惟正之守。

正之不守，弃师背友。丝毫之伪，勿萌于心。无有内外，亦无浅深。

由此则圣，舍此则病。是以君子，所守先正。于以赠别，亦以自警。

为别后思，且以三省。
感鬻笋者
赵蕃（宋代）

一寸葆萌茁，琅玕千尺姿。园翁不知爱，采掘竞刀锥。
谢兴宗惠草虫扇
司马光（宋代）

吴僧画团扇，点缀成微虫。秋毫宛皆具，独窃天地功。

细者及蛛宛，大者才阜螽。枯枝拥寒蜩，黄蕊粘飞蜂。

翾然得生意，上下相追从。徒观飞动姿，莫睹笔墨踪。

儿曹取真物，细校无不同。恐其遂跃去，亟取藏箱中。

乃知艺无小，意精神可通。不与误图蝇，能惑紫髯翁。

子猷状蝉雀，藏宝传江东。不知古何如，此画今为雄。

人墓木已拱，其徒颇能工。旧法存百一，要足超凡庸。

友人幸为赐，物薄意何隆。玩之不替手，爱重心无穷。

常如对君子，穆穆来清风。
三君咏 其一 魏郑公
高适（唐代）

郑公经纶日，隋氏风尘昏。济代取高位，逢时敢直言。

道光先帝业，义激旧君恩。寂寞卧龙处，英灵千载魂。
杂咏一百首·达磨
刘克庄（宋代）

直以心为佛，西来说最高。
始知周孔外，别自有英豪。
斋祠小饮资政吴侍郎以真如茶二绝句为寄 其一
胡宿（宋代）

碧城斋禁放朝元，晚饮偷消白日閒。天上高真潜诇得，因将瑶藻掷云间。
次韵酬张择甫
郑獬（宋代）

别后正春孟，溪头黄柳芽。
相思满芳草，独自照残花。
晚树秦川阔，黄云瘴海赊。
上楼无别望，归路向西斜。
咏玉茶椀
弘历（清代）

于阗何必购奁环，通贡薄来每厚还。保定不期致远域，琢磨亦复藉他山。

示祯碧落星辰表，延喜明廷樽俎间。漉雪浮香真恰当，思推解渴福区寰。
失调名
佚名（宋代）

谁道酒能消恨。
赠道者
马戴（唐代）

深居白云穴，静注赤松经。往往龙潭上，焚香礼斗星。
山林堂
米芾（宋代）

洗竹延清景，培松卫岁芳。好峰多漾翠，嘉卉袭人香。

犀玉开书札，龙蛇起混茫。微风北窗卧，真可上羲皇。
呆物三首
贾似道（宋代）

定知黑白全无用，须信青黄不可欺。
若是狭长终有失，身形厚阔最迷痴。
从儿媚
刘一止（宋代）

度岁经年两看承。谁信有轻分。从前稳过，如今方悔，不会温存。

从前无限经行地，何处不销魂。多应为你，不看风月，睡过黄昏。
太原使院晚出
薛能（唐代）

青门无路入清朝，滥作将军最下僚。

同舍尽归身独在，晚风开印叶萧萧。
鹿耳门即事 其四
陈梦林（清代）

万顷洪涛沙线潆，参差竹树亦干城。非关群盗全无策，漫说元戎有胜兵。

风自西来知顺逆，船从浅入任纵横。潮头顷刻高寻丈，天佑皇图孰与争。
戏谢张端衡惠牡丹并汤鹅
刘宰（宋代）

右军浑脱从花王，老子开盘喜欲狂。
拟插一枝无称面，浪餐鹅炙愧刘郎。
静坐池亭二首
杨万里（宋代）

胡床倦坐起凭栏，人正忙时我正闲。
却是闲中有忙处，看书才了又看山。
六祖赞
释普济（宋代）

应无所住，白日迷路。
失脚黄梅，道传千古。
不是风动非幡动。会也蚍蜉撼铁柱。
升堂颂古五十二首 其三十八
释怀深（宋代）

云笼大野，迦叶攒眉。雨洒长天，空生下泪。
寒食清明日早赴王门率成
李峤（唐代）

游客趋梁邸，朝光入楚台。槐烟乘晓散，榆火应春开。

日带晴虹上，花随早蝶来。雄风乘令节，馀吹拂轻灰。
衢州杂兴二首
叶适（宋代）

玉研朱弓不可寻，暖风催绿麦成阴。
越山行尽见平野，江上水成无逝音。
地跨京师都邑壮，俗兼吴楚智谋深。
诏书宽大邦人诵，知有贤侯缓辔临。
悄立
陈熙治（清代）

悄立空庭夜未阑，愁思都迸雨声酸。已无亲养居贫易，怕有人怜涉世难。

死后虚名空料理，生前骨相本清寒。沈沈桦烛终宵对，一样飘零泪点残。
岁晚杂题四首 其三
周紫芝（宋代）

倚杖千山里，穷年一水滨。有官羞隐吏，无句作诗人。

雨送灯前梦，傩催腊后春。孤山林处士，笑我是比邻。
四块玉·绿鬓衰
马致远（元代）

绿鬓衰，
红颜改，
羞把尘容画麟台。
故园风景依然在；
三顷田，
五亩宅，
归去来。
览镜偈
宗泽（宋代）

览镜影还在，掩镜影还去。
试问镜中人，却归什么处。
招去妇词二首
魏允中（明代）

不见流莺空见春，凭谁传语一沾巾。
若怜求友当年意，忍扫蛾眉别嫁人。
自广汉归宿十八里草市
陆游（宋代）

月黑叩店门，灯青坐床箦。
饭麤杂沙土，菜瘦等草棘。
泰然均一杂，未觉异玉食。
我岂儿女哉，口腹为怨德！古人耻怀禄，不仕当力穑。
从今扶犁手，终老谢翰墨。
雨中怀敬韦叔
侯方曾（清代）

木叶何萧萧，风雨摧残柳。兀坐雨窗前，西望频翘首。

吾叔称同心，骨肉兼好友。一旦去秦中，形影叹无偶。

秦中旧帝州，繁华今在否。太华及终南，奇峰落君手。

何时赋归来，把酒为我剖。
闻雁
艾性夫（元代）

枯树淡秋影，湿云凜夕阴。
江天一声雁，世事百年心。
薄暮
薛锦堂（清代）

薄暮归来未尽欢，慵将键户倚荒园。灯前欲待王公酒，月下谁荒陶令门。

频听寒虫嘶菊径，忽闻征雁过松轩。明晨再约题糕客，重把新诗仔细论。
偶书
钱时（宋代）

世上纷纷竞奇巧，人人自巧不知宝。
此巧本不属思为，妙质知知得皜皜。
天地万象罗其中，纵横变化无时穷。
珠璧隐现光错落，丹青组织花珑葱。
有时六出不停翦，有时柔茵铺地遍。
有时飞空调羽商，嘈哪样间关声百啭。
千态万状难形容，欲著一语迷西东。
宣尼但说不可见，后学强名造化工。
我欲从渠问谁造，不觉低头发长笑。
且不可见那可言，春秋冬夏无非教。
题足轩诗
朱翌（宋代）

域中宁有一毫真，静极方知众妙存。
疏受果能从父议，王章终不用妻言。
脱身兵火蒙天幸，沃日风涛到海吞。
两顿藜羹如大飨，一番布被有春温。
句
赵仁奖（唐代）

令乘骢马去，丞脱绣衣来。
春日代情人
董思恭（唐代）

昔日管絃调，将人舞细腰。
悬知今日恨，谁分昔时娇。
弃妾频登陇，从军几度辽？
可怜香草夜，空见落花朝。
泪滴珠难尽，容残玉易销。
偿随明月去，莫道梦魂遥。
列仙诗 其二
张尔岐（清代）

一颗冰桃落汉家，群仙争妒锦宫霞。当时不信元君诳，今日东风正著花。
罗山访友人值雨后留饮
陈廷藩（清代）

茅舍认君家，清溪漾浅沙。路谙前度马，两溅晚来花。

煮茗催明月，瞻云断綵霞。主人无限兴，壶矢任交加。
寄寿王直卿省郎二亲年八十诗二首 其一
何梦桂（宋代）

金盘玉箸脯麒麟，荣福堂前寿二亲。白发宋州老司马，红颜晋国太夫人。

生时曾结同年会，见世重来两佛身。庭下有儿归省掾，执鞭时自导双轮。
纪闻悼旧
杨万里（宋代）

莫说湘南寺，令人绝痛渠。
中间绿国论，偶似绝交书。
衫短枯荷叶，墙高过笋舆。
人生须富贵，富贵竟何如。
和刘德修用黄文叔韵赠行
杨万里（宋代）

碧玉长篙黄篾篷，两淮烟月五湖风。
金梭织锦烦时匠，琼尺裁云补化工。
去路江山随意绿，归时桃杏断肠红。
岷峨二妙贻双璧，万丈光芒照病翁。
定山山居
黄觉（宋代）

曲径危桥小结村，梅花成列竹生孙。只嫌地僻无书借，还恨诗成少客论。

安得湖山对备席，不妨风雨夜开尊。今年港水如何阔，但驾扁舟直到门。
醉中怀江湖旧游偶作短歌
陆游（宋代）

无渡河，浪花无蒂高峥嵘。莫登楼，茫茫芳草难为情。

华轩宝马只好路旁看，冶金伐石空留后世名。古来惟有竹林诸人称达生，一醉之外万事鸿毛轻。

可怜痴人竞声利，坐使方寸森五兵。散花洲上青山横，野鱼可脍菰可烹。

脱冠散发风露冷，卧看江月金盆倾。
虞美人
魏杞（宋代）

冰肤玉面孤山裔。肯到人间世。天然不与百花同。却恨无情轻付、与东风。

丽谯三弄江梅晓。立马溪桥小。只应明月最相思。曾见幽香一点、未开时。
从辟泸南道中晓征三首 其二
李新（宋代）

矍铄从戎恃骨彊，旧衣褒博讵堪装。岁云暮矣家安在，月出皎兮山更长。

锥子秃毛穷有分，碑颜没字老何妨。凭君为护痴儿女，白首相期乐未央。
昔游诗十五首 其十一
姜夔（宋代）

昔游衡山上，未晓入幽谷。欲识所坐舆，横板挂两竹。

状如秋千垂，高下不倾覆。登山九千丈，中道多佛屋。

一峰高一峰，峰峰秀林木。仰看同来客，木末见冠服。

高台石桥路，寻常云所宿。下方雷雨时，此上自晴旭。

紫盖何突兀，万里在一目。馀峰六七十，仅如翠浪矗。

北有懒瓒岩，大石庇樵牧。下窥半厓花，杯盂琢红玉。

飞云身畔遇，揽之不盈掬。祝融最高绝，紫盖不足录。

俯视同仰观，苍苍万形伏。惟馀岣嵝峰，南睇半空绿。

髣髴认潇湘，向岳流屈曲。高处惊我魂，翻思宅平陆。

其东有雷穴，灵异谨勿触。云来绵世界，云去一峰独。

僧窗或留罅，云入不可逐。绝顶横石梁，仙人有遗躅。

山多金光草，夜半如列烛。灵药不可寻，吁嗟归太速。
怀莹上人
刘应时（宋代）

半路梅花作峭寒，怀人无地著愁酸。
幽居独得春风力，补缀林塘渐可观。
题韩亭韩木二首
杨万里（宋代）

老大韩家十八郎，犹将云锦制衣裳。
至今南斗无精彩，只放文星一点光。
次前韵谢与迪惠所作竹五幅
黄庭坚（宋代）

吾宗墨修竹，心手不自知。
天公造化炉，揽取如拾遗。
风雪烟雾造，荣悴各一时。
此物抱晚节，君又润色之。
抽萌或发石，悬箠有阽危。
林梢一片造，造次以笔追。
猛吹万籁作，微凉大音希。
霜兔束毫健，松烟泛砚肥。
磐桓未落笔，落笔必中宜。
今代捧心学，取笑如东施。
或可遗巾帼，选耎如辛毗。
生枝不应节，乱叶无所归。
非君一起予，衰病岂能诗。
忆君初解鞍，新月挂弯眉。
夜来上金镜，坐叹光景驰。
我有好东绢，晴明要会期。
猗猗淇园姿，此君有威仪。
愿作数百竿，水石相因依。
他年风动璧，洗我别後思。
开图慰满眼，何时遂臻兹。
句
刘握（宋代）

玉乳何年终始见，金沙畴昔谩曾闻。
闻杨畋病愈
赵抃（宋代）

湖南杨叔武，消息有人传。连岁征蛮徼，经秋卧瘴烟。

为时天未丧，勿药病还痊。云水溶溶去，凭诗寄此篇。
六祖传付偈颂 其三 四祖
黄裳（宋代）

解脱门中宿已知，种花生性岂须期。诏书四反终难起，不要浮名不待时。
奉送日本国使空海上人橘秀才朝献后却还
鸿渐（唐代）

禅居一海间，乡路祖州东。到国宣周礼，朝天得僧风。

山冥鱼梵远，日正蜃楼空。人至非徐福，何由寄信通。
舟中送李观
皇甫冉（唐代）

江南近别亦依依，山晚川长客伴稀。

独坐相思计行日，出门临水望君归。
晚次彭市河
张鹏翮（清代）

沧江春水阔，日暮起清风。银汉当窗见，渔歌一棹通。

鸡啼山色里，犬吠水声中。晚气催残漏，晴云倚碧空。
雨夜
杨万里（宋代）

岁晚能无感，诗成只独哦。
萤光寒欲淡，秋雨暮偏多。
伴老贫无恙，留愁酒肯麽。
吟虫将落叶，为我拍还歌。
题刘紫微尧民野醉图
元好问（金朝）

苍苔浊酒同歌呼，白须红颊醉相扶。尧时皇质未全散，不论朝野皆欢虞。

望云云非云，就日日非日。先秦迂儒强解事，极口誉尧初未识。

尧民与酒同一天，此外更谁为帝力。仙老曾经甲子年，戏将陈迹画中传。

山川淳朴忽当眼，回望康衢一慨然。不见只今汾水上，田翁鞭背出租钱。
教授以忆梅韵赋雪诗蕃同之五首
赵蕃（宋代）

窈窕缘江路，幽深隔岸祠。
为梅期载酒，因雪重赓诗。
傥匪相娱乐，畴能遣岁时。
出门方积冻，散策待晴曦。
栅塘
马之纯（宋代）

六朝何处立都城，十里秦淮城外行。
上设浮航如道路，外施行马似屯营。
关防直可防津渡，缓急徒能御盗兵。
非是后来谋改筑，如何今日作陪京。
行香子 马上有感
赵长卿（宋代）

骄马花骢。柳陌经从。小春天、十里和风。个人家住，曲巷墙东。

好轩窗，好体面，好仪容。

烛灺歌慵。斜月朦胧。夜新寒、斗帐香浓。梦回画角，云雨匆匆。

恨相逢，恨分散，恨情钟。
七星杉
曾巩（宋代）

古杉苍苍横斗文，其干十围阴蔽野。
应到夜深山月来，林色天光迷上下。
罢官后稍谢宾客十绝 其四
李之仪（宋代）

旋营香火拂尘埃，市井声传隐隐雷。顿觉林泉归已晚，姑从閒处看花开。
拟古二章 其一
程公许（宋代）

刚风轶飞浮，丛霄隐寥阔。其上仙者家，俯世尘漠漠。

慨我志远游，幽思无与豁。披云一长啸，曾举骑轇轕。

整袂谒灵君，授我一丸药。侍宴旬始宫，从游紫虚阁。

琅函閟道帙，许我抽玉钥。玄期记三生，广度有夙诺。

世氛日澒洞，帝念惨不乐。愿借万里风，从君驾鸾鹤。

鞭雷挥斗柄，夔罔并絷缚。扫清六合尘，景象回阊阖。

帝命不可稽，侍晨司校录。永劫保澄明，何问痴仙愕。
淳化中朝会二十三首 三举酒用《河清》。
郊庙朝会歌辞（宋代）

沔彼泾渎，澄明鉴如。清应宝运，光涵帝居。洞分沈璧，彻见游鱼。

圣祚无极，神休伟与。
风筝
司空曙（唐代）

高风吹玉柱，万籁忽齐飘。飒树迟难度，萦空细渐销。

松泉鹿门夜，笙鹤洛滨朝。坐与真僧听，支颐向寂寥。
九日
方回（元代）

楼前楼后独徘徊，便当登高百尺台。海内共知吾辈老，江南未见菊花开。

细思去岁人谁健，遥想中原雁已来。我似少陵亦赊酒，不妨剩举两三杯。
句
贺德英（宋代）

易描通臂状，难写断肠声。
只因错写天文表，流落人间一纪零。
章懿皇太后挽辞二首 其一
韩琦（宋代）

外族传仙系，中闺著德容。瑞符衣覆玉，懿范史编彤。

天阔云埋仗，秋高露泣松。宸心望归驾，沧海晦三峰。
浣溪沙（和张文伯长至）
王之道（宋代）

寒透珠帘怯晓霜。灰飞缇室验回阳。坐看红日上修廊。

泉泻龙头深泛酒，烟凝象口暖吹香。及时歌舞意何长。
颂古九十八首
释印肃（宋代）

一拨眉毛露眼睛，只伤底许没瞳人。
灯笼开口呵呵笑，衲僧和梦蹈车轮。
宫词 其二十六
赵佶（宋代）

崇政西清辟讲筵，簪裾杂遝尽英贤。守成当谨持盈戒，紬绎凫鹥大雅篇。
题城山顶庵
卫宗武（宋代）

高广与城埒，平夷似砥同。
举头瞻近日，敌面怯东风。
千嶂履屐下，重湖几席中。
吾乡那有此，几欲傲愚公。
黄子惠曾由沪上同舟至直沽，一别十年矣，相见饶平县廨，尊酒话旧，赋此为赠
丘逢甲（清代）

剪烛衙斋岁欲周，十年郭李记同舟。飞凫仙令循良治，戎马书同汗漫游。

析木津潮寒旧雨，大金山月照清秋。南来喜听舆人诵，赢得廉声岭外州。
立春重修三世祖墓松楸独秀有感而赋
张嗣纲（明代）

断碣没荒丘，碑开鼎石修。德从三世种，泽自万年流。

日月光新冢，风云会古楸。枝条春意满，青翠暮烟浮。
次韵黄户曹问讯二首
刘克庄（宋代）

理窟骚坛两罢休，倒持麈柄让名流。
向来袒裼欲暴虎，老去短名聊饮牛。
敛退始知颜巷乐，迂疏空抱杞天忧。
名山何处无灵药，长笑痴人入海求。
题王仲弓兄弟巽亭
黄庭坚（宋代）

大隗七圣迷，许田连城重。
里中多佳树，与世作梁栋。
市门行清渠，潩水可抱瓮。
翬飞城东南，隐几抚群动。
人境要俱尔，我乃得大用。
乌衣之云孙，昆弟不好弄。
木末风雨来，卷箔醉宾从。
事常超然观，乐与贤者共。
人登断龙求，我自归鸿送。
溪毛乱锦缬，候虫响机综。
世纷甚峥嵘，胸次欲空洞。
读书开万卷，谋国妙百中。
傥无斲鼻工，聊付曲肱梦。
猛虎行
苏泂（宋代）

君不见蜀山之高直上登云梯，草边路侧多少豹狼蹄。
盘龙山草三脚虎，震天一啸回风低。
横拖骡马捉猪犬，咆哮出入吁无时。
有时人立作气势，团目金努矜毛皮。
跳林越涧伏榛莽，亦挟一子携其妻。
妻儿子母谁不爱，难以人肉赒其饥。
好生之德乃天相，杀人正自人杀之。
吁嗟此虎独三足，明白罪状人皆知。
如何击抟更不念，白昼坐使行人迷。
昨宵风雨振林薄，飒沓万仞千夫随。
一夫争先探其穴，曳出斫死桥之西。
寝皮食肉志不厌，亦戕其母烹其儿。
初图一虎得三虎，顿令此类无留威。
何如千山尽勦绝，眼见蜀道都平夷。
乃知强梁不足贵，人世岂得无危机。